《次折仲古避寇浔州韵》
宋代·曾几

我持十口家，不办一叶船。
贼声日夜急，欲济江无边。
身虽堕眢井，仰视犹有天。
天理傥未爽，偷儿浪垂涎。
洗心占罗池，稽首依灵泉。
竟以妻子免，百神果昭然。
得从浔江游，未断龙城缘。
为问米何如，买禾可论廛。
向来鱼菜市，十户八九旋。
令我喜折屐，喜定翻悲怜。
王师静江南，趋者人摩肩。
一日百回首，我非强项宣。
盛欲径梅庾，不然傍郴连。
终鲜孔方兄，留滞等谪迁。
尚念吾鼻祖，永怀旧山川。
往还武城居，家风到今传。
我方寻昨梦，一舸百笮牵。
而公下劈箭，如驵骏得鞭。
江村索居地，未敢高枕眠。
世事公等在，归与有逢年。

作者简介：曾几（1085--1166）中国南宋诗人。字吉甫，自号茶山居士。其先赣州（今江西赣县）人，徙居河南府（今河南洛阳）。历任江西、浙西提刑、秘书少监、礼部侍郎。曾几学识渊博，勤于政事。他的学生陆游替他作《墓志铭》，称他“治经学道之余，发于文章，雅正纯粹，而诗尤工。”后人将其列入江西诗派。其诗多属抒情遣兴、唱酬题赠之作，闲雅清淡。五、七言律诗讲究对仗自然，气韵疏畅。古体如《赠空上人》，近体诗如《南山除夜》等，均见功力。所著《易释象》及文集已佚。《四库全书》有《茶山集》8卷，辑自《永乐大典》。